*Likumprojekts*

**E-lietas koplietošanas risinājumu platformas likums**

1. **pants. Likumā lietotie termini**

Likumā ir lietoti šādi termini:

1) **e-lieta**– informācijas un komunikācijas tehnoloģiju risinājumu kopums, kas nodrošina kriminālprocesa, administratīvā pārkāpuma procesa, administratīvā procesa, civilprocesa, audzinoša rakstura piespiedu līdzekļu piemērošanas bērniem un nolēmuma izpildes procesa īstenošanu elektroniskā vidē (turpmāk – procesi elektroniskā vidē) un minētajos procesos izmantojamo datu pieejamību;

2) **e-lietas dati**– elektroniski radīti dati vai dokumenti vai elektroniskā formā pārvērsti papīra formas dokumenti;

3) **e-lietas koplietošanas risinājumu platforma** – centralizēts koplietošanas informācijas un komunikācijas tehnoloģiju risinājumu kopums, kas nodrošina e-lietas datu apmaiņu starp pamatdarbības informācijas sistēmām un nodrošina nepieciešamo e-lietas koplietošanas risinājumu funkcionalitāti un izmantošanu;

4) **pamatdarbības informācijas sistēma**–valsts informācijas sistēma, kas izmanto e-lietas koplietošanas risinājumu platformu e-lietas datu apmaiņai, lai izpildītu valsts un pašvaldību iestādes darbību reglamentējošos normatīvajos aktos noteiktās funkcijas e-lietā;

5) **procesu normatīvie akti** – šā likuma izpratnē kriminālprocesu, administratīvā pārkāpuma procesu, administratīvo procesu, civilprocesu, audzinoša rakstura piespiedu līdzekļu piemērošanas bērniem un nolēmuma izpildes procesu reglamentējošie normatīvie akti.

**2. pants. Likuma mērķis**

Likuma mērķis ir nodrošināt koordinētu e-lietas darbību un uzraudzību, īstenojot procesus elektroniskā vidē, un e-lietas datu efektīvu apmaiņu starp minētajos procesos iesaistītām valsts un pašvaldību iestādēm un personām.

**3. pants. E-lietas koplietošanas risinājumu platforma**

 (1) E-lietas koplietošanas risinājumu platforma ietver vismaz šādus koplietošanas risinājumus:

 1) elektronisko lietu katalogs;

 2) e-lietas portāls;

 3) vienotie kalendāri;

 4) koplietošanas reģistri un klasifikatori;

 5) koplietošanas atbalsta lietotnes un rīki.

 (2) E-lietas koplietošanas risinājumu platformas izstrādes un attīstības procesā var tikt ietverti jauni koplietošanas risinājumi atbilstoši identificētajai nepieciešamībai.

(3) Iestāde savas darbības nodrošināšanai var pielāgot e-lietas koplietošanas risinājumu atbilstoši tās vajadzībām e-lietas īstenošanai.

(4)Tiesu administrācija ir e-lietas koplietošanas risinājumu platformas pārzinis un turētājs Valsts informācijas sistēmu likuma izpratnē.

(5) Par e-lietas koplietošanas risinājumu platformā esošajiem e-lietas datiem atbild tā iestāde, kura nodrošina attiecīgo e-lietas datu ievadi pamatdarbības informācijas sistēmā.

 (6) Ministru kabinets nosaka e-lietas koplietošanas risinājumu platformas nodrošināšanai nepieciešamo apstrādājamo e-lietas datu apjomu, to glabāšanas noteikumus un apstrādes kārtību.

**4. pants.** **Elektronisko lietu katalogs**

(1) Elektronisko lietu katalogs ir e-lietas datu aprites risinājums, ar kura palīdzību nodrošina e-lietas datu apmaiņu starp e-lietas darbības nodrošināšanai nepieciešamajām pamatdarbības informācijas sistēmām.

(2) Elektronisko lietu katalogs nodrošina e-lietas datu apriti atbilstoši Valsts informācijas sistēmu likuma 17. panta pirmajā daļā noteiktajiem kritērijiem par valsts informācijas sistēmu savietotāju darbību.

**5. pants. E-lietas portāls**

 E-lietas portāls ir tīmekļvietne, kas nodrošina procesos elektroniskā vidē iesaistītām personām iespēju iesniegt un saņemt e-lietas datus, ja attiecīgie procesu normatīvie akti pieļauj šādu saziņu.

**6. pants. Vienotie kalendāri**

(1) Vienotie kalendāri satur ziņas par personu un resursu pieejamību.

(2) Vienotajos kalendāros esošo informāciju izmanto procesā iesaistītās personas, lai efektīvi plānotu un saskaņotu procesā elektroniskā vidē iesaistīto personu darbību un resursu izmantojamību.

(3)E-lietas koplietošanas risinājumu platforma nodrošina vienotu piekļuvi kalendāriem, kurus uztur pamatdarbības informācijas sistēmas pārziņi.

**7. pants. Koplietošanas reģistri un klasifikatori**

 (1) E-lietas koplietošanas risinājumu platformā procesu elektroniskā vidē nodrošināšanai nepieciešamos koplietošanas reģistrus un klasifikatorus uztur un nodod kopīgai lietošanai elektronisko lietu katalogā par koplietošanas reģistru vai klasifikatoru atbildīgais pārzinis.

(2) E-lietas koplietošanas risinājumu platformas turētājs un pārzinis ir atbildīgs par koplietošanas reģistrā un klasifikatorā esošiem e-lietas datiem ar brīdi, kad pamatdarbības informācijas sistēmas pārzinis publicē koplietošanas reģistru un klasifikatoru e-lietas koplietošanas risinājuma platformā.

**8. pants. Personas datu apstrāde e-lietas koplietošanas risinājumu platformā**

 (1) Personas datu apstrādes pārzinis e-lietas koplietošanas risinājumu platformā attiecībā uz personas datu apstrādi, nodrošinot koplietošanas risinājumu darbību, ir Tiesu administrācija.

(2) Personas datu apstrādes pārzinis e-lietas koplietošanas risinājumu platformā attiecībā uz personas datiem, kuri ir iegūti no citām valsts informācijas sistēmām, ir tā valsts institūcija, kura ir atbildīga par personas datu apstrādi attiecīgajā valsts informācijas sistēmā.

 (3) Iestādes, kuras e-lietas koplietošanas risinājumu platformā apstrādā personas datus procesu normatīvajos aktos noteikto funkciju izpildei, apmainoties ar pamatdarbības informācijas sistēmās esošajiem e‑lietas datiem, ir:

1) Latvijas Republikas prokuratūra un Eiropas Prokuratūra;

2) tiesa;

3) Kriminālprocesa likuma 386. pantā noteiktās izmeklēšanas iestādes;

4) Administratīvā atbildības likuma 115. panta pirmajā un trešajā daļā noteiktās iestādes;

5) Valsts probācijas dienests;

6) Ieslodzījuma vietu pārvalde;

7) valsts un pašvaldību iestādes, kuru darbību reglamentējošos normatīvajos aktos ir noteikts, ka šo iestāžu funkcijas ir saistītas ar nolēmuma izpildi.

(4) Procesā iesaistītās personas e-lietas koplietošanas risinājumu platformā apstrādā personas datus, lai elektroniski īstenotu procesu normatīvajos aktos noteikto.

(5) Personas datus e-lietas koplietošanas risinājumu platformā uzglabā tik ilgi, cik tas ir nepieciešams, lai izpildītu procesu normatīvajos aktos noteiktās funkcijas atbilstoši šā panta ceturtajā daļā noteiktiem nolūkiem.

**9. pants. Informācijas pieejamība e-lietas portālā**

(1) Procesā iesaistītā persona piekļūst un ievada e-lietas datus e‑lietas portālā saskaņā ar procesu normatīvajos aktos noteikto.

(2) Valsts un pašvaldību iestādēm ir tiesības piekļūt un ievadīt e‑lietas datus e-lietas portālā, ciktāl to funkciju un uzdevumu izpilde nav iespējama pamatdarbības informācijas sistēmā.

**10. pants. E-lietas uzraudzības padome**

 (1) E-lietas uzraudzības padome ir koleģiāla institūcija, kas īsteno e-lietas pārraudzību un koordinē e-lietas darbību un attīstību, nodrošinot saskaņotu e-lietas koplietošanas risinājumu platformas darbību visu iesaistīto iestāžu pamatdarbības informācijas sistēmu uzturēšanai un attīstībai procesos elektroniskā vidē.

(2) E-lietas uzraudzības padomes sastāvā ir:

1) tieslietu ministrs;

2) vides aizsardzības un reģionālās attīstības ministrs;

3) iekšlietu ministrs;

4) Latvijas Republikas ģenerālprokurors.

(3) Tieslietu ministrs ir e-lietas uzraudzības padomes priekšsēdētājs.

 (4) E-lietas uzraudzības padomes sēdē bez balsstiesībām ar padomdevēja tiesībām ir tiesīgs piedalīties finanšu ministrs.

 (5) Pēc E-lietas uzraudzības padomes priekšsēdētāja uzaicinājuma padomes sēdēs var piedalīties arī citu valsts institūciju amatpersonas un darbinieki, nevalstisko organizāciju pārstāvji, eksperti un citi speciālisti.

 (6) Ministru kabinets:

1) nosaka E-lietas uzraudzības padomes funkcijas un darba organizāciju;

2) izveido starpinstitucionālu darba grupu mērķtiecīgai sadarbībai un koordinācijai, lai nodrošinātu vienotas nacionāla līmeņa E-lietas koncepcijas un vienotās E-lietas arhitektūras īstenošanu un attīstību, kā arī turpmāku E-lietas pārvaldības mehānisma realizāciju.

**Pārejas noteikums**

Līdz grozījumu Administratīvās atbildības likumā spēkā stāšanās brīdim attiecībā uz administratīvā pārkāpuma procesa norisi tiesā piemēro šādu kārtību:

1) papīra formā iegūtos vai sagatavotos ar šo procesu saistītos dokumentus pārvērš elektroniskā formā, tos apliecinot ar elektronisko parakstu Eiropas Parlamenta un Padomes 2014. gada 23. jūlija regulas Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK (49) (turpmāk – regula Nr. 910/2014) 3. panta 10. punkta izpratnē, ievērojot šādus noteikumus:

a) ir nodrošināts oriģinālā dokumenta satura attēlojums un atbilstība tam noteiktajā datu glabāšanas laikā,

b) ir nodrošināta satura lasīšana elektroniski un, ja nepieciešams, atvasinājuma veidošana papīra formā;

c) pārvērstais dokuments tiek aizsargāts pret papildinājumiem, izmaiņām vai neatļautu piekļūšanu vai iznīcināšanu;

2) pārvēršamos papīra formas dokumentus glabā līdz galīgā nolēmuma spēkā stāšanās dienai;

3) šā pārejas noteikuma 1. punktā noteiktajā kārtībā elektroniskajā formā glabāšanai elektroniskā vidē pārvērstajam dokumentam ir tāds pats juridiskais spēks kā oriģinālajam dokumentam;

4) normatīvajos aktos noteiktās prasības par dokumenta parakstīšanu vai apliecinājuma veikšanu ir izpildītas, ja dokuments vai apliecinājums izveidots pamatdarbības informācijas sistēmā un parakstīts ar elektronisko parakstu regulas Nr. 910/2014 3. panta 10. punkta izpratnē vai papīra dokumenta formā veiktais paraksts vai apliecinājums ir pārvērsts šā pārejas noteikuma 1.apakšpunktā noteiktajā kārtībā.

Likums stājas spēkā 2021. gada 1. decembrī.

Ministru prezidenta biedrs,

tieslietu ministrs Jānis Bordāns